**ՀԱՇՎԵՏՎՈՒԹՅՈՒՆ**

**ՀՀ ֆինանսների նախարարի տեղակալ Էդուարդ Հակոբյանի՝ 2024 թվականի հոկտեմբերի 21-ից 27-ը ներառյալ Ամերիկայի Միացյալ Նահանգներ գործուղման արդյունքների մասին**

**1. Անունը, ազգանունը, զբաղեցրած պաշտոնը՝**

Էդուարդ Հակոբյան, ՀՀ ֆինանսների նախարարի տեղակալ

**2. Գործուղման վայրը և ժամկետները՝**

Ք. Վաշինգտոն, ԱՄՆ, 2024 թվականի հոկտեմբերի 21-ից 27-ը

**3. Հրավիրող կողմը՝**

Արժույթի միջազգային հիմնադրամ (ԱՄՀ), Համաշխարհային բանկ (ՀԲ)

**4. Գործուղման նպատակը՝**

Մասնակցություն ԱՄՀ և ՀԲ խմբի Կառավարիչների խորհուրդների տարեկան հանդիպումներին:

**5. Քննարկված թեմաները՝**

 ԱՄՀ/ՀԲ տարեկան հանդիպումները հնարավորություն են տալիս բարձրաստիճան հարթակում համաշխարհային ֆինանսատնտեսական միջավայրում տեղի ունեցող իրադարձությունների շուրջ քննարկումներ իրականացնել, երկկողմ հանդիպումներ ունենալ միջազգային կազմակերպությունների ու օտարերկրյա պետությունների ներկայացուցիչների, միջազգային կապիտալի շուկայում ներդրողների հետ, քննարկել համընդհանուր հետաքրքրություն ներկայացնող հարցեր, ինչպես նաև մասնակցել գլոբալ մարտահրավերներին առնչվող միջոցառումներին:

 ԱՄՀ/ՀԲ 2024թ. տարեկան հանդիպումների ժամանակ քննարկումները ծավալվել են այնպիսի կարևոր ոլորտների շուրջ, ինչպիսիք են համաշխարհային տնտեսությունը, միջազգային տնտեսական իրավիճակի զարգացումները, արդի մարտահրավերները, ֆինանսական ոլորտի զարգացումները, իսկ երկկողմ հանդիպումների ընթացքում քննարկվել են ընթացիկ և հետագա համագործակցությանն առնչվող հարցերը:

**6. Հանդիպումները, ելույթները, բարձրացված կամ քննարկված հարցերը՝**

Վաշինգտոն այցը մեկնարկել է ԱՄՀ կարողությունների զարգացման ինստիտուտի ղեկավարության հետ հանդիպմամբ։ Քննարկվել են մակրոֆիսկալ մոդելների դաշտում երկկողմ համագործակցության դրական արդյունքները, և պայմանավորվածություն է ձեռք բերվել՝ ակտիվորեն շարունակելու աշխատանքները և հաջորդ տարի վերջնականացնելու միջնաժամկետ կանխատեսումների նոր գործիքը։ Միաժամանակ, պայմանավորվածություն է ձեռք բերվել՝ մշակելու համապատասխան համակարգ, որը օրինակ կհանդիսանա հետագայում նաև այլ երկրների ֆինանսների նախարարություններում նման համակարգերի ներդրման համար։

Տարեկան հանդիպումները շարունակվել են ՀԲ բարձրաստիճան ներկայացուցիչների՝ ՀԲ փոխնախագահ Ա․Բասսանիի և Հայաստանն ընդգրկող երկրների ընկերակցային խումբը համակարգող գործադիր տնօրեն Յ․ Ռուգենաթի հետ հանդիպումներով։ Մասնավորապես, անդրադարձ է կատարվել ինչպես ընթացիկ համագործակցությանն առնչվող հարցերին, այնպես էլ առաջիկայում նախատեսվող ծրագրերին։ Կարևորվել են առաջիկա տարվա համար նախատեսվող բյուջետային աջակցության, իչպես նաև Հայաստանում ԼՂ փախստականների բնակարանային ապահովության նոր ծրագրերը։ Մասնավորապես․

* Անդրադարձ է կատարվել Հայաստանում ԼՂ փախստականների բնակարանային ապահովության նոր ծրագին։ Հայկական կողմը մեծապես կարևորել է նշյալ ծրագրի հաջող իրականացումը և շնորհակալություն հայտնել ՀԲ թիմին՝ այն ԱԶԲ հետ համատեղ ֆինանսավորելու պատրաստակամության համար։ Կողմերը հույս են հայտնել, որ առաջիկայում նախատեսվող ՀԲ և ԱԶԲ համատեղ խորհրդատվական առաքելության շրջանակներում կքննարկվեն և կվերջնականացվեն ծրագրի շրջանակը, կառուցվածքը, իրականացման եղանակները, նախապատրաստման ժամկետներն ու հաջորդ քայլերը:
* Քննարկվել են նաև 2025թ․ համար «զարգացման քաղաքականության գործառնություն» ձևաչափով նոր բյուջետային աջակցության ծրագրի մշակման աշխատանքները։ Նախնական քննարկումների համաձայն՝ առաջիկա ծրագիրն ուղղված կլինի մասնավոր հատվածի հզորացմանն ու կանաչ տնտեսության զարգացմանը։ Այն նախատեսվում է իրականացնել մինչև 2025թ. սեպտեմբեր՝ ինդիկատիվ 150-200 մլն ԱՄՆ դոլարի չափով առաջին ֆինանսավորմամբ: Կողմերը պատրաստակամություն են հայտնել համատեղելու ջանքերը՝ ծրագրի շրջանակը և քաղաքականության գործողությունները հնարավորինս շուտ մշակելու և վերջնականացնելու ուղղությամբ։
* Անդրադարձ է կատարվել նաև «Ջրամատակարարման և ոռոգման ծառայությունների բարելավման ծրագրին», որի նախագծման աշխատանքները համապատասխան փորձագետի ներգրավմամբ ներկայում ակտիվորեն վերսկսվել են։ Հաշվի առնելով ծրագրի նախագծման տևական ժամանակը՝ ՀԲ թիմն առաջարկել է այն մեկնարկել ավելի փոքր ծավալով՝ հետագա ընդլայնման հնարավորությամբ: Պայմանավորվածություն է ձեռք բերվել ներքին քննարկումներից հետո վերջինններիս տեղեկացնել նշյալի կապակցությամբ հայկական կողմի դիրքորոշման վերավերյալ։

ՀԲ բարձրաստիճան ղեկավար անձնակազմի հետ հանդիպումներում անդրադարձ է կատարվել նաև ՀԲ/ԱՄՀ գարնանային հանդիպումների ժամանակ հայկական պատվիրակության կողմից բարձրացված «Միջին միջանցքին» Հայաստանի մասնակցության հնարավորություններին։ Հայկական կողմին տեղեկացվել է, որ գարնանային հանդիպումներից հետո ՀԲ թիմը սկսել է մեծ վերլուծական աշխատանք իրականացնել այդ ուղղությամբ, որը ներառում է նաև Հայաստանի ընդգրկման հնարավորություններն ու հեռանկարները։ Նախատեսվում է, որ աշխատանքները կավարտվեն մինչև 2025թ․ հուլիս:

Այս համատեքստում ՀԲ փոխնախագահի հետ պայմանավորվածություն է ձեռք բերվել՝ առաջիկայում կազմակերպելու աշխատանքային հանդիպում ՀՀ համապատասխան շահագրգիռ մարմիների ներգրավմամբ՝ իրականացվող աշխատանքի մանրամասները հստակեցնելու, իսկ հետագայում նաև՝ հայկական կողմի կարիքները ներկայացնելու նպատակով:

Առանցքային հանդիպումներից էր «Արտոնյալ ֆինանսավորման գլոբալ գործիքի հիմնադրամի» դոնորների հետ կայացած քննարկումը, որին նախատեսվել են ՀՀ ֆինանսների նախարարի տեղակալի զեկույցն ու ՀԲ թիմի շնորհանդեսը: Այդ քննարկումից հետո Շվեդիան հայտնել է 3 մլն ԱՄՆ դոլար, իսկ Ճապոնիան՝ 10 մլն ԱՄՆ դոլար դրամաշնորհ հատկացնելու մտադրության մասին: Ռեսուրսները նախատեսվում է մոբիլիզացնել Հայաստանում ԼՂ փախստականների բնակարանային ապահովության նոր ծրագրի իրականացման շրջանակներում։

Հաջորդիվ տեղի են ունեցել հանդիպումներ ԱՄՀ բարձրաստիճան ներկայացուցիչների՝ ԱՄՀ գործադիր տնօրենի տեղակալ Բո Լիի և ԱՄՀ հայաստանյան առաքելության ղեկավար Ի․ Պետրովայի հետ։ Վերջիններիս հետ քննարկվել է ՀՀ ֆիսկալ և մակրո շրջանակները, վերջնականացվել և համաձայնեցվել են բոլոր կառուցվածքային հենանիշերը, ցուցանիշները և քանակական թիրախները։

ԱՄՀ հայաստանյան առաքելության ղեկավարի ու իր թիմի հետ մանրամասն քննարկումներ են ծավալվել ԱՄՀ եռամյա Պահուստային ծրագրի ներքո ամրագրված բարեփոխումների շուրջ։ Հայկական կողմը իր պատրաստակամությունն է հայտնել նախաձեռնելու բոլոր անհրաժեշտ միջոցառումները՝ նշյալ բարեփոխումների՝ ժամանակին իրականացման կապակցությամբ։

Այցի օրակարգի կարևոր մաս են կազմել միջազգային կապիտալի շուկայում ՀՀ գործընկերների ու ներդրողների հետ հանդիպումները: Առանձին քննարկումներ են կայացել «J.P. Morgan» և «Citi» բանկերի ներկայացուցիչների հետ։ Հանդիպումների ընթացքում անդրադարձ է կատարվել ՀՀ տնտեսական իրավիճակին և ապագա համագործակցության հարցերին, ներկայացվել են ՀՀ տնտեսական ու հարկաբյուջետային զարգացումները և կանխատեսումները:

Երկու բանկերի ներկայացուցիչները պատրաստակամություն են հայտնել համագործակցելու 2025թ. եվրապարտատոմսերի թողարկման հարցում։ Ավելին, հանդիպման ընթացքում «J.P. Morgan» բանկի ներկայացուցիչները իրենց շնորհակալությունը հայտնեցին վերջին հետգնումը վերջիներիս հետ կազմակերպելու համար՝ նշելով, որ այն էական դրական ազդակ է հաղորդել ներդրողներին ՀՀ-ում ընթացող զարգացումների վերաբերյալ։ Պայմանավորվածություն է ձեռք բերվել առաջիկա օրերին կազմակերպել աշխատանքային քննարկում՝ եվրապարտատոմսերի ժամկետայնությունը, հնարավոր տոկոսները, արժույթը/արժույթները, կանաչ/ստանդարտ բնույթը հստակեցնելու նպատակով, ինչի արդյունքներով հարցը կներկայացվի վերջնական որոշման։

Համագործակցության բավականին լայն օրակարգով արդյունավետ առանձին քննարկումներ են տեղի ունեցել նաև ՀՀ այլ դոնորների, այդ թվում՝ ԵՆԲ, ՄՖԿ, ՕՊԵԿ և Եվրոպայի խորհրդի զարգացման բանկի ներկայացուցիչների հետ։ Քննարկվել են մի շարք օրակարգային հարցեր, ինչպես նաև առաջիկա համագործակցության ծրագրեր։ Մասնավորապես․

* ՕՊԵԿ միջազգային զարգացման հիմնադրամի փոխնախագահի հետ պայմանավորվածություն է ձեռք բերվել առաջիկայում ստանալ իրենց դիրքորոշումը Քաջարանի թունելի ծրագրի մոտ 200 մլն դոլար համաֆինանսավորման (ԿԶԵՀ-ի հետ համատղ) պատրաստակամության, ինչպես նաև 2025թ. համար նախատեսվող բյուջետային աջակցության վարկի հնարավոր առավելագույն չափի մասին տեղեկատվություն: Միաժամանակ նախատեսվել է հաջորդ տարվանից մեկնարկել ՕՊԵԿ հետ եռամյա ռազմավարական փաստաթղթի մշակման աշխատանքների և համապատասխան պորտֆել ունենալու շուրջ քննարկումները:
* ՄՖԿ ներկայացուցիչների կողմից տեղեկացվել է, որ իրենց թիմը աջակցել է ՀԷՑ-ին կանաչ պարտատոսմեր մշակելու հարցում, և վերջիններս պատրաստ են հետագայում ֆինանսավորում իրականացնել: Միաժամանակ, ՄՖԿ թիմը պատրաստակամություն է հայտնել աջակցելու ՀՀ-ում ՊՄԳ ծրագրերի մշակման ու իրականացման կարողությունների զարգացմանը։ Բացի այդ, քննարկվել է նաև վերջինիս կողմից բնակարանաշինության շուկայի զարգացմանը աջակցելու հնարավորությունը՝ համապատասխան ծրագրի մշակումից ու մեկնարկից հետո բանկերին ֆինանսավորման միջոցով։
* Եվրոպայի խորհրդի զարգացման բանկի տնօրենի հետ կայացած հանդիպման ընթացքում քննարկվել են իրենց գործունեության առանձնահատկություններն ու գործիքները: Քննարրկվել է ՀՀ հնարավորր անդամակցության հարցը, որի վերաբերյալ դիրքորոշումը նախատեսվում է տրամադրել համապատասխան ներքին քննարկումներից հետո։

Երկկողմ հարթակում հանդիպումներ են կայացել Ճապոնիայի, Նիդերլանդների, Չեխիայի, Սլովենիայի, Վրաստանի և Լիտվայի պատվիրակությունների հետ: Քննարկվել են ընթացիկ համագործակցության ակտիվացմանն ու շրջանակի ընդլայնմանն հնարավոր տարբերակները, այդ թվում՝ փոխադարձ այցերի ակտիվացման միջոցով:

Եվրոպական երկրների ներկայացուցիչների կողմից ընդգծվել է, որ Հայաստանը իրենց արտաքին քաղաքականության օրակարգերում սկսել է կարևոր դեր զբաղեցնել, ուստի պայմանավորվածություն է ձեռք բերվել ակտիվացնելու հարաբերությունները բոլոր հնարավոր ուղղություններով՝ երկկողմ համապարփակ օրակարգերի ձևավորման միջոցով:

Oրակարգի կարևոր մաս են կազմել նաև միջազգային վարկանշային կազմակերպությունների հետ հանդիպումները: Վերջիններիս ներկայացվել են ՀՀ տնտեսական և հարկաբյուջետային վերջին զարգացումները և կանխատեսումները, քննարկվել են տարածաշրջանային հնարավոր ռիսկերը։

**7. Հանդիպման կամ հավաքի ժամանակ ընդունված որոշումները, պայմանավորվածությունները, ստորագրված փաստաթղթերը՝**

Հանդիպումների ընթացքում միջազգային ֆինանսական կառույցների և օտարերկյա պետությունների ներկայացուցիչների հետ ձեռք են բերվել մի շարք պայմանավորվածություններ գործընկերային հարաբերությունների խորացման և ընդլայնման ուղղությամբ:

Տարեկան հանդիպումների լիագումար նիստի շրջանակներում կոլեգիալ սկզբունքով ընդունվել են ՀԲ և ԱՄՀ գործունեությանն առնչվող մի շարք որոշումներ:

8. **Առաջարկությունները, դրանց ընթացք տալու վերաբերյալ առաջարկները՝ եղանակը, ձևը, ժամկետները, պատասխանատուները, ակնկալվող արդյունքները՝**

|  |
| --- |
| **Ստորագրությունը, ամսաթիվը՝** |
|  |
| 4 նոյեմբերի, 2024թ․ |